Φοστέν-Αρσάνζ Τουαντερά

Ο **Φοστέν-Αρσάνζ Τουαντερά** (*Faustin-Archange Touadéra*) είναι πολιτικός από την Κεντροαφρικανική Δημοκρατία, ο οποίος εξελέγη πρόεδρος της χώρας τον Φεβρουάριο του 2016 και ανέλαβε καθήκοντα στις 25 Μαρτίου 2016. Υπηρέτησε και ως πρωθυπουργός από τις 22 Ιανουαρίου 2008 ως τις 17 Ιανουαρίου 2013. Κατά τη διάρκεια της διακυβέρνησής του, η οποία περιελάμβανε την κατάργηση των ορίων θητείας μετά το αμφιλεγόμενο συνταγματικό δημοψήφισμα της Κεντροαφρικανικής Δημοκρατίας το 2023 και τις επίμαχες γενικές εκλογές της Κεντροαφρικανικής Δημοκρατίας του 2025, η κυβέρνησή του κατέστειλε την πολιτική αντιπολίτευση στη χώρα.

## Πρώτα χρόνια και εκπαίδευση
Γεννήθηκε στο Μπανγκί στις 21 Απριλίου 1957 Η οικογένειά του κατάγεται από την Νταμαρά. Ολοκλήρωσε τη δευτεροβάθμια εκπαίδευση στο κολέγιο Μπογκάντα του Μπανγκί και στη συνέχεια παρακολούθησε μαθήματα στα πανεπιστήμια του Μπανγκί και του Αμπιτζάν. Απέκτησε επίσης διδακτορικό τίτλο στα μαθηματικά στο πανεπιστήμιο της Λιλ της Γαλλίας και ένα ακόμα διδακτορικό από το πανεπιστήμιο του Γιαουντέ στον ίδιο τομέα. Το 1987 έγινε επίκουρος καθηγητής των Μαθηματικών το 1987 στο πανεπιστήμιο του Μπανγκί. Έφτασε στο βαθμό του αντιπρύτανη στο Πανεπιστήμιο του Μπανγκί.

## Πρωθυπουργία
Στις 22 Ιανουαρίου 2008 ορίστηκε από τον πρόεδρο Μποζιζέ ως ο αντικαταστάτης του Ελί Ντοτέ. Η κυβέρνησή του, που αριθμούσε γύρω στα 30 μέλη, ορκίστηκε στις 28 Ιανουαρίου 2008.  Έναν χρόνο μετά, η κυβέρνηση διαλύθηκε από τον πρόεδρο στις 18 Ιανουαρίου του 2009 εν αναμονή του σχηματισμού νέας κυβέρνησης εθνικής ενότητας και ο Τουαντερά επαναδιορίστηκε στην πρωθυπουργία στις 19 Ιανουαρίου του 2009, ημέρα κατά την οποία ορκίστηκε και η νέα 31μελής κυβέρνηση. Προηγήθηκε εθνικός διάλογος τον Δεκέμβριο του 2008. Στη νέα κυβέρνηση συμπεριελήφθησαν πολλοί πρώην αντάρτες με σκοπό να προετοιμαστούν οι τοπικές εκλογές του 2009 και οι προεδρικές και βουλευτικές του 2010. Στις 12 Ιανουαρίου 2013 ο Τουαντερά αποπέμφθηκε από πρωθυπουργός από τον πρόεδρο Μποζιζέ, στα πλαίσια της συμφωνίας έπειτα από συνομιλίες στην Γκαμπόν ανάμεσα στην κυβέρνηση και στους αντάρτες.

Τον διαδέχθηκε στην πρωθυπουργία ο Νικολά Τιανγκαγιέ.

## Θητεία
Αφού ο Τουαντερά ορκίστηκε, η Γαλλία επιβεβαίωσε ότι θα τερματίσει τη στρατιωτική της παρέμβαση στην Κεντροαφρικανική Δημοκρατία. Η Γαλλία είχε αναπτύξει περίπου 2.500 στρατιώτες στη χώρα ως μέρος της Επιχείρησης Sangaris, υποστηρίζοντας περίπου 10.000 κυανόκρανους των Ηνωμένων Εθνών. Χωρίς την υποστήριξη της Γαλλίας, ο Τουαντερά αντιμετώπισε την άμεση πρόκληση της διατήρησης της ασφάλειας στις μεγάλες πόλεις. Η Κεντροαφρικανική Δημοκρατία είδε πτώση 36% στο ακαθάριστο εγχώριο προϊόν της το 2013. Η οικονομία αναπτύσσεται αργά έκτοτε, αλλά με τον γεωργικό τομέα —τον κύριο συντελεστή του ΑΕΠ— να εξακολουθεί να αντιμετωπίζει προβλήματα, η κυβέρνηση δυσκολεύεται να αυξήσει τα έσοδα. Τον Απρίλιο του 2022, η ΚΑΔ ενέκρινε ένα σχέδιο για να καταστήσει το Bitcoin επίσημο νόμισμα στη χώρα. Εκείνη την εποχή, ήταν η δεύτερη χώρα που έκανε το κρυπτονόμισμα νόμιμο χρήμα, μετά το Ελ Σαλβαδόρ. Το σχέδιο εγκαταλείφθηκε το 2023. Τον Δεκέμβριο του 2022 συμμετείχε στη Σύνοδος Κορυφής ΗΠΑ-Αφρικής 2022 και συναντήθηκε με τον πρόεδρο των ΗΠΑ Τζο Μπάιντεν.

Η προσωπική ασφάλεια του Τουαντερά φέρεται να αποτελείται από μέλη της ρωσικής Οργάνωσης Wagner. Τον Ιούλιο του 2023 ο Τουαντερά παρευρέθηκε στη Σύνοδο Ρωσίας-Αφρικής 2023 στην Αγία Πετρούπολη και συναντήθηκε με τον Ρώσο πρόεδρο Βλαντίμιρ Πούτιν. Ο Τουαντερά εξέφρασε την υποστήριξή του στη Ρωσία, λέγοντας ότι η Ρωσία «βοήθησε να σωθεί η δημοκρατία της και να αποτραπεί ένας εμφύλιος πόλεμος». Επίσης κατά τη διάρκεια του μήνα, ο Τουαντερά ζήτησε δημοψήφισμα για την κατάργηση των ορίων θητείας (που τότε είχαν οριστεί σε δύο πενταετείς θητείες), αυξάνοντας παράλληλα τη διάρκεια της θητείας σε επτά έτη. Χωρίς την αλλαγή, ο Τουαντερά θα είχε περιορισμό θητειών και δεν θα είχε δικαίωμα υποψηφιότητας στις επόμενες προεδρικές εκλογές. Προκειμένου να διεξαχθεί το δημοψήφισμα, ο Τουαντερά απέλυσε τον επικεφαλής του συνταγματικού δικαστηρίου τον Οκτώβριο του 2022, το οποίο προηγουμένως είχε κρίνει το δημοψήφισμα (το οποίο μποϊκόταρε η αντιπολίτευση) αντισυνταγματικό.

 Τον Απρίλιο του 2024 ο Τουαντερά έγινε δεκτός στο Προεδρικό Μέγαρο στη Γαλλία, για δεύτερη φορά από την έναρξη της θητείας του το 2016, για να υπογράψει έναν οδικό χάρτη που θα προβλέπει την αποκατάσταση των διμερών σχέσεων μεταξύ της Κεντροαφρικανικής Δημοκρατίας και της Γαλλίας. Τον Ιούλιο του 2025 ανακοίνωσε την υποψηφιότητά του για επανεκλογή στην προεδρία ως υποψήφιος του Κινήματος Ενωμένων Καρδιών στις γενικές εκλογές που προγραμματίστηκαν για τον Δεκέμβριο. Τον Νοέμβριο του 2025 το Συνταγματικό Δικαστήριο του επέτρεψε να διεκδικήσει άλλη μια θητεία, παρά τους ισχυρισμούς των κομμάτων της αντιπολίτευσης ότι δεν πληροί τα κριτήρια για άλλη μια εκλογή. Στη συνέχεια κέρδισε τις εκλογές με ποσοστό περίπου 76% των ψήφων. Στις 10 Φεβρουαρίου 2025 ο Τουαντερά ανακοίνωσε τη δημιουργία του $CAR ως το επίσημο meme coin της χώρας, περιγράφοντάς το ως ένα πείραμα εθνικής ανάπτυξης. Το νόμισμα έφτασε για λίγο σε κεφαλαιοποίηση 900 εκατομμυρίων δολαρίων ΗΠΑ πριν υποστεί σημαντική πτώση τιμής άνω του 90%.

Ενόψει των γενικών εκλογών του 2025, ο Τουαντερά κατέστειλε την πολιτική αντιπολίτευση στην Κεντροαφρικανική Δημοκρατία, επιχειρώντας να χρησιμοποιήσει τις κρατικές εξουσίες για να εμποδίσει τους υποψηφίους της αντιπολίτευσης από το να συμμετάσχουν στις εκλογές. Τα προσωρινά αποτελέσματα, τα οποία ανακοινώθηκαν στις 6 Ιανουαρίου 2026, έδειξαν ότι κέρδισε την επανεκλογή του με 76% των ψήφων, με αναφερόμενη συμμετοχή των εγγεγραμμένων ψηφοφόρων στο 52,42%. Οι αντίπαλοί του στις εκλογές αμφισβήτησαν τα αποτελέσματα, επικαλούμενοι φερόμενες παρατυπίες από την Εθνική Αρχή Εκλογών (ANE) και εκτεταμένη εκλογική νοθεία. Ο Ανισέ-Ζορζ Ντολογκελέ αυτοανακηρύχθηκε νικητής των εκλογών.

## Προσωπική ζωή
Ο Τουαντερά ήταν διάκονος σε μια εκκλησία των Βαπτιστών της Αδελφικής Ένωσης Βαπτιστικών Εκκλησιών, και εξακολουθεί να είναι μέλος αυτής της ένωσης. Είναι πολυγυνικός και παντρεμένος με δύο συζύγους, την Μπριζίτ Τουαντερά και την Τίνα Μαργκερίτ Τουαντερά. Τόσο η Μπριζίτ όσο και η Τίνα Τουαντερά φέρονται να έχουν ανταγωνιστεί παρασκηνιακά για τον τίτλο και τον ρόλο της Πρώτης Κυρίας της Κεντροαφρικανικής Δημοκρατίας. Ο Τουαντερά έχει τρία παιδιά.

## Παραπομπές


## Εξωτερικοί σύνδεσμοι
* 

Κατηγορία:Πρωθυπουργοί της Κεντροαφρικανικής Δημοκρατίας
Κατηγορία:Πρόεδροι της Κεντροαφρικανικής Δημοκρατίας
Τουαντερα